Suspilne movlennja

Ukrainas nasjonale offentlige kringkastingsselskap (ukrainsk: Національна суспільна телерадіокомпанія України – norsk transkripsjon: Natsionalna suspilna teleradiokompanija Ukraïny, ukrainsk kortform: Суспільне мовлення, norsk: Suspilne movlennja – allmennkringkasting), markedsført som Suspilne movlennja (allmennkringkasting, direkte oversatt: offentlig tale), Suspilne (offentlig) og UA:PBC, er Ukrainas offentlige allmennkringkaster. Kringkasteren drifter to nasjonale tv-kanaler og fire nasjonale radiokanaler i Ukraina. Organisasjonens flaggskipskanal er Persjyj (ukrainsk: Перший, norsk: første). 
Suspilne ble etablert 8. april 2015 og gjennomgikk deretter en videre omorganisering frem til Suspilne formelt ble registrert 19. januar 2017. Samme dag tok Suspilne over for forgjengeren NTU (Natsionalna telekompanija Ukraïny), som ble stiftet i 1995. Kringkasteren ble først markedsført under navnet UA:PBC, men ble senere omdøpt og markedsført under sitt nåværende navn fra 23. mai 2022.


== Historikk ==


=== Radiosendinger ===
Radio Ukraina var Ukrainas statlige radiokanal og opererte uavhengig av UT frem til Sovjetunionens oppløsning i begynnelsen av 1990-årene. Radiokanalen startet sine sendinger i Kharkiv i 1924, og sendingene ble utvidet til hele landet i 1928. Radiosendingene hadde base i Kharkiv fram til 1934, da radiokanalen flyttet sitt hovedkvarter til landets nye hovedstad, Kyiv.


=== Fjernsynssendinger ===
De første offisielle tv-prøvesendingene i Ukraina kom fra et lite studio i Kyiv 1. februar 1939. Programmet varte i 40 minutter og viste et portrett av Sergo Ordzjonikidze. Prøvesendingene ble avbrutt på grunn av andre verdenskrig, men ble gjenopptatt noen år etter krigen. 6. november 1951 gikk kanalen under navnet Kyiv telesenter og sendte den patriotiske filmen Den fine glød. Den 1. mai 1952 sendte kanalen en konsert, filmet i Kyiv telesenters eneste studio, Studio B. Frem til 1953 sendte tv-kanalen enten en dokumentar eller film to ganger daglig, men i 1953 startet tv-kanalen opp med ordinære sendinger. I 1965 ble den nasjonale tv-kanalen Ukrainske Telebatsjennja (UT) etablert.I 1995 ble UT og Radio Ukraine slått sammen til et felles, statlig kringkastingsselskap kalt NTU (ukrainsk: Національна Телекомпанія України – Natsionalna telekompanija Ukraïny ). Etter Den ukrainske revolusjonen i 2014 ble den gamle statskringkasteren omorgansiert fra en tung og omfattende «sovjet-institusjon» til en moderne mediebedrift. Det nye selskapet, Ukrainas nasjonale offentlige kringkastingsselskap ble etablert 8. april 2015. Siden ble det omorganisert videre og formelt registrert 19. januar 2017 under forkortelsen UA:PBC. Samme dag tok den nye kringkasteren over for NTU. Den nye kringkasteren fikk sitt første store oppdrag da den arrangerte Eurovision Song Contest i Kyiv i mai samme år.
I 2019 ble UA:PBC omdøpt til Suspilne (ukrainsk for offentlig), og det nye merkevarenavnet tok gradvis over som det offentlige navnet all offentlig kommunikasjon. Hele selskapet går fra 2022 under navnet Суспільне мовлення (norsk: Suspilne movlennja – allmennkringkastning).


== Fjernsyn ==
Suspilne drifter to riksdekkende tv-kanaler og 24 regionale tv-kanaler:


=== Riksdekkende ===
Persjyj – Ukrainas første og eldste tv-kanal. I dag en allmennkanal som henvender seg til et bredt publikum med nyheter, underholdning, kultur, debatt og idrett.
Suspilne Kultura – kanal med fokus på kultur, musikk, underholdning, dokumentarer, forskning, barneprogrammer og analyser.


=== Regionale kanaler ===
Suspilne Krym (Den autonome republikken Krim)
Suspilne Tsjerkasy (tidligere Ros) (Tsjerkasy oblast)
Suspilne Tsjernihiv (tidligere Siver) (Tsjernihiv oblast)
Suspilne Bukovyna (tidligere Bukovyna) (Tsjernivtsi oblast)
Suspilne Donbas (tidligere DoTB in Donetsk oblast, og LOT i Luhansk oblast) (Donetsk og Luhansk oblast)
Suspilne Dnipro (tidligere 51) (Dnipropetrovsk oblast)
Suspilne Karpaty (tidligere Karpaty) (Ivano-Frankivsk oblast)
Suspilne Kharkiv (tidligere OTB) (Kharkiv oblast)
Suspilne Kherson (tidligere Skifiya) (Kherson oblast)
Suspilne Podillja (tidligere Podillja-Centr) (Khmelnytskyj oblast)
Suspilne Kyiv (tidligere Centralnyj Kanal) (Kyiv og Kyiv oblast)
Suspilne Kropyvnytskyj (tidligere Kirovohrad) (Kirovohrad oblast)
Suspilne Lviv (tidligere TRC Lviv) (Lviv oblast)
Suspilne Mykolajiv (tidligere Mykolajiv) (Mykolajiv oblast)
Suspilne Odesa (tidligere ODT) (Odesa oblast)
Suspilne Poltava (tidligere Ltava) (Poltava oblast)
Suspilne Rivne (tidligere RTB) (Rivne oblast)
Suspilne Sumy (Sumy oblast)
Suspilne Ternopil (tidligere TTB) (Ternopil oblast)
Suspilne Vinntysa (tidligere Vintera) (Vinnytsia oblast)
Suspilne Volyn (tidligere Nova Volyn) (Volyn oblast)
Suspilne Zakarpattja (tidligere Tysa-1) (Zakarpatska oblast)
Suspilne Zaporizjzja (tidligere Zaporizjzja) (Zaporizjzja oblast)
Suspilne Zjytomyr (tidligere Zjytomyr) (Zjytomyr oblast)


== Radio ==
Suspilne kringkaster på tre riksdekkende og én internasjonal radiokanal: Ukrainsk radio (førstekanalen, UR-1), Radio «Promin», Radio «Kultur» og Radio Ukraine International. De regionale radiokanalene har egne sendeflater på UR-1. 
Det ukrainske radiodirektoratet er en underdivisjon av Suspilne og omfatter de fire radiokanalen, Det ukrainske radiohuset og opptakshuset til Ukrainsk radio samt fem radioensembler. 
Ukrainsk radio kringkaster på FM og AM, satellitt- og kabelnettverk over hele Ukraina. Den har også mobilappen suspilne.radio for Android og iOS.


=== Radiokanaler ===
Ukrainsk radio (Українське радіо) – også kalt UR-1 (УР-1), er hovedkanalen til Ukrainsk offentlig radio. Dette er landets eldste og største kanal, og sender nyheter, diskusjon og musikk. Den har også landets største FM-nettverk med 192 kontorer i 24 regioner.
Radio Promin (Радіо Промінь) — Промінь er ukrainsk for «stråle», også kalt UR-2 (УР-2). Dette er andrekanalen til Suspilnes radio, og kanalen har en ungdoms- og musikkprofil.
Radio Kultura (Радіо Культура) – også kalt UR-3 (УР-3) er tredjekanalen til Suspilne. Kanalen har fokus på kultur- og utdanningsprogrammer.
Radio Ukraine International (Всесвітня служба радіомовлення України) – Suspilnes internasjonale radiokanal med sendinger på russisk, rumensk, engelsk, ukrainsk og tysk.


=== Studiohus ===
Det ukrainske radiohuset – et studiokompleks og radiohus i Kyiv. Dette er kringkastingssenteret og hovedkvarteret til alle de fire radiokanalene.
Innspillingshuset til Ukrainsk radio – er et konsert- og studiokompleks i Kyiv. Bygningen har et stort konsertstudio for innspilling av store orkester- og koroppføringer. Studioet er blant Europas største av sitt slag. Dette er også øvings- og konserthuset for Ukrainsk radios musikkensembler.


=== Radioensembler ===
Radioensembler er instrumentelle musikkgrupper, kor eller orkestre – for eksempel et kringkastingsorkester –  som er ansatt og eid av en allmennkringkaster. Hovedoppgaven deres er å spille inn musikk, konserter og programmer til bruk i kringkasterens radio- og tv-produksjoner. De har også en viktig rolle for å promotere lokal og nasjonal kultur. Følgende ensembler tilhører Suspilne:

Ukrainsk radios symfoniorkester (Симфонічний оркестр Українського радіо)
Ukrainsk radios kor (Хорова капела Українського радіо)
Ukrainsk radios orkester for folke- og populærmusikk (Оркестр народної та популярної музики Українського радіо)
Ukrainsk radios store barnekor (Великий дитячий хор Українського радіо)
Ukrainsk radios bandurist-trio (Тріо бандуристок Українського радіо)


== Referanser ==


== Eksterne lenker ==
(uk) Offisielt nettsted 
(en) Public Broadcasting Company of Ukraine – kategori av bilder, video eller lyd på Commons